钦定古今图书集成/明伦汇编/官常典/第608卷 > 魏浣初
## 钦定古今图书集成/明伦汇编/官常典/第608卷 > 魏浣初

按《苏州府志》：“浣初，字仲雪，万历丙辰进士，谒选当作
县。自念为诸生时，苦志文艺，欲秉铎课士，以发其胸
之所储，遂改嘉兴府教授，执经者恒满。浣初悉为讲
论，德艺一如家塾之课子弟者。署海盐、桐乡二县，有
惠政。迁南京户部主事，差榷芜湖，商民有清水之颂。
迁礼部员外，晋吏部郎中。革弊兴利，不以南为冷曹
自委。”陞广东佥事，分巡岭南，擒巨盗李魁奇、锺国让
等。升参政，提学广东。公慎明允，柄无旁假。文有未善，
每召诸生面为指授。衡文之官，罕有其比。盖生平醉
心于文，故不自知其劳瘁也。卒于官，为人清隘自好。
喜为诗，得元、白意。所著诗文集十二卷。弟冲，字叔子，
崇祯庚午举人，与兄齐名，一时名士多从之游，诗亦
仿元、白体。